
I. ВЪВЕДЕНИЕ 

При определяне на приоритетите, включени в тази стратегия, сме се ръководили от разбирането, че развитието на образователната система има за основна цел формирането на свободна и творческа личност, която да се интегрира успешно в обществото. Времеви обхват на стратегията: четири учебни години. 
 
ІІ. РЕФЕРЕНТНИ ДОКУМЕНТИ 
Стратегията за развитие на Основно училище „Св. П. Хлендарски” се основава на принципите, приоритетите, целите и стандартите, заложени в следните документи:  
1. Закона за предучилищното и училищното образование; 
2. Стратегия за образователна интеграция на децата и учениците от етническите малцинства (2014 - 2020)
3. Националния план за интегриране на деца със специални образователни потребности и/или с хронични заболявания в системата на народната просвета; 
4. Стратегия за интелигентен, устойчив и приобщаващ растеж „Европа 2020“ 
5. Национална програма за развитие: България 2020 
6. Национална квалификационна рамка на Република България
7. Националната програма за учене през целия живот за периода 2014 – 2020г. 
8. Национална програма и план за по-пълно обхващане на учениците в задължителна училищна възраст. 
9. Стратегия за намаляване дела на преждевременно напусналите образователната система (2013-2020)
10. Национална стратегия за насърчаване и развитие на грамотността
11. Конвенцията на ООН за правата на детето  
12. Закон за закрила на детето  
13. Национална стратегия за развитие на физическото възпитание и спорта в Република България 2012 - 2022 
14. Национална програма за развитие на физическото възпитание и спорта
15. Други нормативни документи, национални и международни, засягащи развитието на образованието  
 
	В унисон с посочените документи в центъра на образователния процес се поставя ученикът с неговите заложби, интереси и потребности.   
 
ІІІ. ОБЩИ ПОЛОЖЕНИЯ
Четиригодишната програма за развитие на Основно училище „Св. Паисий Хилендарски“ – с. Езерче за периода 2016 – 2020 г. е изготвена въз основа на опита на педагогическия екип и ръководството в сферата на образованието, реализирано в училището. 
Нашите приоритети отчитат специфичните особености и традиции на училищната образователна среда и представят нашите виждания за европейско развитие на училището и за изграждане на личности. 
Колективът ни поема отговорност да провежда училищна политика, в която водеща роля имат образованието, възпитанието и личностното развитие на децата и младите хора в ОУ „Св. Паисий Хилендарски“ – с. Езерче и се ангажира с постигането на планираните резултати при прозрачност и отчетност на управлението. 
През следващите години да се осъществява оптимизиране на технологиите, методите, средствата и организацията на дейности в съответствие с държавните образователни стандарти, Закона за предучилищно и училищно образование и принципите на общото Европейско образователно пространство.
Самата стратегия е резултат от осъзната в училищната общност необходимост от промяна в статута на училището, което да се превърне в организатор, създаващ условия за личностно развитие на учениците чрез формиране на ключови компетентности и способности за самостоятелно усвояване на знания.

ІV. АНАЛИЗ НА АКТУАЛНАТА СИТУАЦИЯ 
ОУ "Св. Паисий Хилендарски" е училище с традиции, градени в продължение на десетилетия. 

· АНАЛИЗ НА ФАКТОРИТЕ НА ВЪНШНАТА СРЕДА 
Външната среда оказва неблагоприятно въздействие върху развитието на училището. Най-силно изразени негативни фактори са икономическите, социокултурните и финансовите, които имат определящо значение. 

	Фактори
	Положителни влияния
	Негативни влияния

	Икономически фактори 
	Определен стандарт за едногодишна издръжка на ученик 
	Нисък стандарт за 1 ученик, който в рамките на една бюджетна година не се актуализира в съответствие с реалната пазарна икономика на услугите,  доставките,  материалите и др. 

	Социокултурни фактори 
	Училище с традиции в областта на извънкласните и извънурочни дейности, участие в състезания и конкурси. 
Интегриране на ученици със СОП. 

	Ниска раждаемост.
Нисък морално-психологически климат в социума. 
Ниска мотивация за учене. 
Ниска заинтересованост на някои родители/настойници. 
Липса на толерантност у някои родители и ученици. 
Ниско заплащане на труда на учителите и служителите в училището. 

	Технологически фактори 
	Закупени са съвременни технически средства

	Ниският стандарт на 1 ученик не позволява обновяването на МТБ, за което се търсят дарения.  

	Трудови ресурси 
	Наличие на свободни висококвалифицирани 
педагогически кадри. 
	Компетентностите на някои от кадрите не съответстват на новите изисквания на образованието. 

	Финансови ресурси 
	Редовно финансиране. 
Работа по национални програми и проекти. 
Дарения.
	Въведена система за делегирани бюджети. 
Нисък стандарт за един ученик. 
Несъобразеност на стандартите с броя на учениците в училището като цяло. 

	Законодателство 
	Децентрализация на 
правомощията. 


	Постоянни изменения в нормативната 
уредба. 
Голям обем нормативни актове, без 
конкретни указания по прилагането им. 
Задължение по прилагане на специфични нормативни актове, непряко касаещи системата на образованието. 



Изводи: Последствията за училището от слабите страни на икономическите фактори са: свиване разходната част от бюджета на училището; ниска мотивация на някои учители за отговорно и съзнателно отношение към професионалните им задължения. Актуалното състояние на външните фактори води до прогнозата, че може да запазят негативното си въздействие и през следващите години.  
	
Анализ на заобикалящата среда и взаимодействие с извънучилищни институции, организации и партньори. ОУ ”Св. П. Хилендарски” е единствено училище в селото. Има свой облик и традиции. В непосредствена близост до ДГ "Пролет". Като положителен се очертава фактът, че училището e разположено в центъра на селото. Работата с родителите на учениците се осъществява по време на родителски срещи и индивидуални разговори с тях при възникнали проблеми. Класните ръководители осъществяват постоянна и своевременна връзка с родителите на учениците и са запознати със семейната среда, в която те растат. Училището постоянно осъществява взаимодействия с институциите, от които пряко зависи финансирането и наблюдението на образователния процес в него: 
· съвместна дейност с Община Цар Калоян;
· партньорство с учебни заведения - ДГ „Пролет”, ДГ „Славейче”, СУ "Христо Ботев" – Цар Калоян; 
· взаимодействие с неправителствени организации

· АНАЛИЗ НА ФАКТОРИТЕ НА ВЪТРЕШНАТА СРЕДА 
1. Ученици 
В училище се обучават ученици от І до VІІІ клас от различни социални среди, с различна степен на социализация и личностно развитие. През периода 2012-2015 година броят на учениците в училището намалява поради обективни и субективни причини.  
	Учебна година
	Брой ученици
в края на учебната година
	Брой паралелки

	2015/2016
	97
	8

	2014/2015
	95
	8

	2013/2014
	104
	8

	2012/2013
	109
	8



В училището към момента се обучават трима ученици със специални образователни потребности, които са на ресурсно подпомагане, за чийто образователен процес се грижи допълнително екип от Центърът за подкрепа за личностно развитие - Разград. Отпаднали ученици – няма.  През анализирания период има наложени наказания „забележка” на петима ученици и двама са с наказание „Извършване на дейности в полза на училището в свободното от учебни часове време”,  причините за които са свързани основно с неизвинените отсъствия на определени ученици от училище. Процентът наложени наказания е малък спрямо общия брой ученици. Средният годишен успех на училището през периода 2013/2014 – 2014/2015 – 2015/2016 г. е почти постоянна величина (4,68; 4,68; 4,64) и е показател за трайно овладяване на учебното съдържание от повечето ученици. Повтарящи ученици през изминалите  учебни години – един. Отчита се повишаване броя на отсъствията като цяло, в т. ч. и неизвинените, като основни носители на неизвинени отсъствия са няколко ученици. 
	Работата за личностното развитие на учениците се реализира по отделните учебни предмети и в разнообразната извънкласна и извънучилищна дейност. Цялостната извънкласна дейност на учениците е една от силните страни на училището, а спечелените награди и грамоти от състезания са признание за труда на децата и техните учители. Качеството на образователния процес се е снижил, доказателство за което са ниските резултати в националното външно оценяване по учебни предмети спрямо минали учебни години. 
	Учителите често организират извънкласни и извънурочни дейности, в които учениците се включват с желание и интерес със съдействието на други институции и със собствени ресурси. По проект „УСПЕХ“ през три поредни години са обхванати над 90 % от учениците в клубна дейност. Учениците участват в областни и национални кръгове на състезания, конкурси и се класират. Наблюдават се постижения на учениците и в областта на спорта – шах, борба, тенис на маса.
	За първокласниците всяка година се организира "Лятна академия", а за учениците от начален етап, показали  слаби резултати се организира допълнителна работа по предмети.

2. Педагогически и непедагогически персонал.
 	През учебната 2015/2016 година броят на педагогическите кадри е 15, а на непедагогическия персонал – 4. Налице е тенденция за намаляване на педагогическия персонал поради намаляване броя на учениците в училището. Разпределени по длъжности са както следва: старши учители – 11,5, старши възпитатели – 3,5. Педагогическият колектив се състои от правоспособни и квалифицирани учители, които са с дългогодишен стаж и опит в системата на образованието. 14 педагози са с висше образование, ОКС „магистър” или „бакалавър”, и един с ОКС „професионален бакалавър по…”. По-голяма част от учителите повишават квалификацията си в различни квалификационни форми: семинари, обучения, придобиване на квалификациионни степени. В края на учебната 2015/2016 г. носители на професионално-квалификационни степени са 56 % от педагогическия персонал: с І ПКС – 2; с ІV ПКС - 6; с V ПКС – 2, петима преподаватели са без ПКС. 
В училището има една синдикална структура, която участва при разработване на вътрешноучилищни правилници, правила и процедури.  

3. Материална и учебно-техническа база
 	ОУ ”Св. Паисий Хилендарски”  се помещава в санирана сграда на 4 етажа. Училището разполага с добра материална база, обновявана според възможностите на училищния бюджет, като се използват също така проектно финансиране, дарения и собствени приходи – осем класни стаи,  компютърен кабинет, игротека за учениците от начален етап на целодневната организация, физкултурен стая, библиотека, ресурсен кабинет, кабинет по природни науки и две хранилища, стая за хранене, медицински кабинет, учителска стая, спортна площадка (в не добро състояние). 
Училището се отоплява с течно гориво – нафта. С дарения са подновени столовете, чиновете и бюрата във всички класни стаи; изцяло е реновиран компютърния кабинет. През периода 2012 – 2015 г. е осъществен основен ремонт на санитарните възли, а със средства от бюджета  е подменена подовата настилка на физкултурната стая. Подменени са вратите на класните стаи, кабинети, тоалетни, поставени са комарници. По проекти е обзаведена игротека за учениците от начален етап и са закупени мултимедиен проектор, микроскоп, химични реактиви и стъклария за кабинета по природни науки.
	Необходимо е да се монтират нови бели дъски в някои от класните стаи, да бъде извършено цялостно преасфалтиране на спортните площадки и подновяване на баскетболните табла.
	Компютърният кабинет е с локална мрежа и достъп до интернет. На преподавателите е осигурен непрекъснат достъп до интернет и технически средства за обезпечаване на образователно-възпитателния процес, но не са достатъчни. За учениците от І до VІІ клас включително се осигуряват безплатни учебници за задължителна подготовка, а за учениците от начален етап и допълнителен комплект от учебници по БЕЛ, Математика, Околен свят, Човекът и природата с цел олекотяване на ученическата раница. Необходимата училищна и учебна документация се осигурява своевременно и в срок. 
С цел опазване живота и здравето на ученици и персонал, както и на училищното имущество е подписан договор за СОТ, изградена е система за видеонаблюдение, която е остаряла и се налага да бъде подновена, а в началото на 2016 г. е монтирана автономна система за контрол и управление на достъпа на главния вход на училището, при която влизането в сградата е възможно единствено с използването на  елекронен чип. 

4. Финансиране
 	ОУ ”Св. П. Хилендарски”, като общинско училище се финансира чрез утвърдения единен разходен стандарт за един ученик за съответната финансова година от държавния бюджет чрез бюджета на Община Цар Калоян. Училището е на делегиран бюджет.  Финансови средства училището получава и чрез разработване и реализиране на национални програми и проекти. През последните години училището с успех реализира работата си по следните проекти и програми: 
· проект „УСПЕХ“ по ОП „Развитие на човешките ресурси“; 
· Национална програма „Оптимизация на училищната мрежа”;
· Национална програма „С грижа за всеки ученик“, модул „Осигуряване на допълнително обучение на учениците от начален етап на основното образование за повишаване на нивото на постиженията им по общообразователна подготовка“; 
· Национална програма „На училище без отсъствия”, мярка „Без свободен час” – за заместване на отсъстващи преподаватели; 
· проект „Студентски практики“ по ОП „Развитие на човешките ресурси“; 
· проект „Квалификация на педагогическите специалисти“ по ОП „Развитие на човешките ресурси“; 
· Национална програма за по-пълно обхващане на учениците в задължителна училищна възраст, модул  «Подпомагане храненето на децата от подготвителните групи в детските градини, децата от подготвителните класове в училище и учениците от І – ІV клас;
· схема „Училищен плод“ към ДФ „Земеделие“;
· Национална програма «Информационни и комуникационни технологии в училище»;
· Проект «Деца се учат да се грижат за животните» на фондация «Четири лапи»;
· Участие в проект „За силата на закона и гласа на жертвите на домашно насилие”, финансиран от Министерство на правосъдието по покана на сдружение „Център на НПО в Разград”; 
· Проект „Аз и спортът” за предоставяне на средства за подпомагане на физическото възпитанеи и спорта на учениците;
· Проект „Зелена идея” по национална програма «За чиста околна среда 2015» «Обичам природата и аз участвам», финансиран. 

Изводи: Въпреки отрицателното въздействие на външните фактори върху развитието на училището педагогическият колектив се стреми с всички възможни начини и средства да компенсира неблагоприятните последствия. Необходимо е още да се работи за масово популяризиране дейността на училището (чрез медиите – електронни, вестници и др.) и постиженията на учениците му. Приоритет в дейността на училището трябва да бъде осъществяване на качествено образование, задържане на учениците, повишаване ефективността на управление, оптимизиране на образователната среда.

SWOT – АНАЛИЗ

	
	Положително влияние
	Отрицателно влияние

	Вътрешна среда
	Силни страни 
· съобразяване с интересите и потребностите на учениците; 
· целенасочена допълнителна работа за развиване заложбите и способностите на учениците; 
· приемственост детска градина/първи клас; 
· целодневно обучение и възпитание на учениците от І до VІІ клас; 
· взаимоотношения „учител-ученик” - белязани с активност, доверие, подкрепа и добронамерена критика; 
· квалифициран човешки ресурс; 
· наличие на ресурсен учител; 
· отговорно отношение на учителите към работния процес и служебните задължения; 
· разнообразен и използван по предназначение потенциал от знания и способности на всички членове на колегиума; 
· регулиран вътрешен информационен поток; 
· ясно регулирани компетентности на органите на управление (педагогически съвет, методически обединения); 
· ефикасни взаимодействия при външни контакти; 
· редовна обмяна на мнения и информация със социалните партньори (родители, служби, социални звена и др.);
· конструктивни отношения с родителите; 
· едносменен режим за учениците;
· дейности, осигуряващи приемственост четвърти/пети клас; 
· благоприятно местоположение; 
· добра материално техническа база
	Слаби страни 
· липса на педагогически съветник; 
· малък брой ученици в училището като цяло и в някои паралелки; 
· безотговорно отношение на единици от колектива към работния процес и служебните задължения; 
· недостатъчно използване на обратната връзка за  оптимизиране на процеса на обучение; 
· неконструктивни работни взаимоотношения между някои от колегите; 
· заплати, несъобразени с пазара на труда; 
· недостатъчна работа по разработване на проекти за финансиране на дейности; 
· невъзможност за заплащане на допълнителния учителски труд; 
· недостатъчни финансови средства за провеждане на извънурочни и извънкласни дейности; 
· не възможност за боравене с компютър от страна на някои колеги;



	Външна среда 
	Възможности: 
· популяризиране дейността на училището с различни средства – местни и електронни медии, срещи с обществеността, социални електронни мрежи и др.; 
· осъществяване на взаимодействие с ДГ;
· провеждане на вътрешноучилищни квалификационни форми (дискусии, форуми споделяне на опит и др.); 
· разработване и реализиране на вътрешноучилищни, национални проекти; 
· разширяване на връзките с НПО и други организации и институции с цел реализиране на партньорски проекти и съвместни инициативи; 
· включване на родителите в училищни инициативи и съвместни дейности. 
	Опасности:
· нарастване на социалните различия между учениците; 
· негативно отношение на обществото към образованието; 
· изоставане от съвременните тенденции в образователната система във връзка с използването на ИКТ; 
· изменения в законодателството; 
· нарастване на административните изисквания към училището от страна на МОН и други институции. 




Изводи: Всеобщо схващане е, че в българското образование обучението в училище се базира на усвояване на знания по т. нар. основни предмети. Но все по-често установяваме дефицити в уменията на децата да общуват помежду си и да се справят с проблемите, т.е. в социалните им умения. Според психолозите „емоционалната интелигентност” е по-значима от общата интелигентност за успеха на хората в живота. Определението на термина е: съпричастност, съдействие, способност за убеждаване, постигане на консенсус и „разпознаване” чувствата на околните, контролиране на собствените емоции и импулси, постигане на спокойствие, вяра и увереност в себе си дори при наличието на проблеми. 

Каква е днешната реалност в училище?  
· атмосфера на съревнование между децата;  
· бележкарство;  
· незачитане авторитета на учителя от всички ученици;  
· незачитане мнението на другите от всички ученици;  
· агресивни реакции у някои ученици;
· нежелание да се поема отговорност.  

Какво искаме да постигнем?  
· атмосфера на доверие, уважение и толерантност;  
· самостоятелност и отговорност;  
· увереност и компетентност;  
· желание за съвместна работа и взаимопомощ. 

	Необходимо е да преосмислим визията и мисията на българското училище и да подчиним образователно-възпитателниат процес на тези по-висши цели. Образованието трябва да бъде процес на личностно развитие и подготовка на младия човек за социални изяви, диалог и сътрудничество на основата на зачитането на човешките права, на изградена лична морална позиция, на познаване и спазване законите на нашата държава и механизмите и принципите на българската демокрация.  
 
V. МИСИЯ НА УЧИЛИЩЕТО, ЦЕННОСТИ 
Училището е едно малко модулно общество, чиято мисия е не само да обучава подрастващите, а преди всичко да подготви младия човек за живота. Като такова то трябва:
· да поддържа високо качество и ефективност на цялостния образователен процес в съответствие с изискванията на ЗПУО и „Европа 2020“, както и на всички поднормативни актове, за да отговори на предизвикателствата на времето;
· формира у учениците национални и общочовешки ценности, толерантност и уважение към гражданските права и отговорности, противодействие срещу проявите на агресия и насилие;
· да развива индивидуалността и стимулиране на творческите заложби;
· да прилага иновационни подходи, които подпомагат развитието на всички учащи се и допринасят за изграждането на мислещи, можещи и инициативни личности, способни да се справят с промените и несигурността в съвременния свят;
· да изгражда стабилни партньорства и на взаимоотношения на толерантност и разбирателство;
· да развива и поддържа физическата дееспособност и подготовка за активен и здравословен начин на живот.

Нашите общи ценности по отношение осигуряването на закрила на детето са: 
· осигуряване на съвременно, актуално и качествено образование;
· съответствие на образователния процес с реалните потребности на различните групи деца и ученици; 
· гарантиране на равен достъп до образователни дейности за всички ученици от училището; 
· създаване на условия за разгръщане талантите на всяко дете; 
· постоянно повишаване квалификацията на учителите.  

VІ. ВИЗИЯ НА УЧИЛИЩЕТО 
Визията на ОУ „Св. П. Хилендарски”, към която се стремим, е училище със съвременна и стимулираща образователна среда, която включва:  
· гъвкаво ръководство, функционална организация и стратегически мениджмънт на училището;  
· високо квалифицирани, мотивирани и развиващи се учители с богат личностен и творчески потенциал, имащи съвременно мислене и могат успешно да прилагат стандартите на новия ЗПУО;  
· осигуряане на екип от висококвалифицирани специалисти: психолог, ресурсен учител, логопед, екип, който ще направи оценка и ще осъществи допълнителна подкрепа на деца и ученици, имащи необходимост от приобщаване и социализация с цел да отговорим на изискванията за създаване на приобщаващо и подкрепящо образование;
· функционална и естетическа материално-техническа база в училището и модернизиране на спортната база; 
· осигуряване на взаимодействие, ефективна комуникация и възможности за изява в училището;  
· организиране на извънкласни и извънурочни дейности по интереси за всички ученици в училището;
· осъществяване на целоднена организация на учебния процес  като инструмент за превенция на отпадане от училище, за осигуряване на специализирана помощ при подготовката, за развиване на таланти и удовлетворяване на потребности и интереси. 
· Прилагане на различни форми на обучение, заложени в ЗПУО с цел да отговорим на потребностите и да дадем достъп до образование, както и за да предотвратяване на преждевременно отпадане и ранно напускане на училище;  
· богати и ефективни дидактични материали и технически средства в класните стаи и кабинетите;  
· толерантни социални взаимоотношения между учител и ученици, между самите ученици, между училището и социалните партньори;
· стимулиращ активността и креативността на учениците психоклимат в училището;  
· позитивно и обективно оценяване постиженията на учениците от учителя и от връстниците; 
· активна работа по проекти и програми, както национални, така и европейски. 
VIІ. СТРАТЕГИЧЕСКИ ПРИОРИТЕТИ, НАПРАВЛЕНИЯ И ЦЕЛИ 

	Приоритети
	Направления
	Стратегически цели

	
Осигуряване на качествено образование 
	
Образователно-възпитателния процес
	Стратегическа цел 1: Повишаване качеството и ефективността на образователно-възпитателния процес чрез прилагане на личностно-центриран подход за стимулиране развитието на интелектуално-творческите способности и потенциала на всеки ученик 

	Гъвкаво ръководство и функционална организация 
	Мениджмънт на училището и класното ръководство 
	
Стратегическа цел 2: Повишаване ефективността на управлението на училището 

	Съвременна и стимулираща образователна среда 
	Взаимодействие с икономически и социални партньори 
	
Стратегическа цел 3: Привличане на ресурси от външната среда 

	Ергономичен, естетичен и функционален дизайн на училището 
	
Материално-техническа база 
	
Стратегическа цел 4: Повишаване нивото на материалната и технологичната обезпеченост на образователния процес 



Всички области на въздействие подкрепят придобиването и непрекъснатото развитие на девет ключови компетентности за общообразователната подготовка:
· компетентности в областта на българския език;
· умения за общуване на чужди езици;
· математическа компетентност и основни компетентности в областта на природните науки и на технологиите;
· дигитална компетентност;
· умения за учене;
· социални и граждански компетентности;
· инициативност и предприемчивост;
· културна осъзнатост и умения за изразяване чрез творчество;
· умения за подкрепа на устойчивото развитие и за здравословен начин на живот и спорт.
VIIІ. СПЕЦИФИЧНИ ЦЕЛИ И ОЧАКВАНИ РЕЗУЛТАТИ 

	Стратегически цели
	Специфични цели
	Очаквани резултати

	Стратегическа цел 1: Повишаване качеството и ефективността на образователно-възпитателния процес чрез прилагане на личностно-центриран подход за стимулиране развитието на интелектуално-творческите способности и потенциала на всеки ученик 
	1.1. Обучението и възпитанието да отговарят на актуалните изисквания на променящата се социокултурна сействителност
	Интегрирани ученици с „различия” – деца със СОП, ученици от социално слаби семейства и др. 

	
	1.2.Удовлетворяване образователните потребности на учениците. Създаване на възможности за разгръщане личния интелектуален потенциал и специалните способности на подрастващите.
	Формирани навици и умения за учене, саморазвитие и самоусъвършенстване. 
Повишена успеваемост на учениците, които срещат трудности при усвояването на учебното съдържание. 
Създадени възможности за извънкласни дейности по интереси в сферата на науката, изкуствата и спорта.

	
	1.3. Формиране на стремеж у учениците към развитие и усъвършенстване.
	Активно участие на учениците в училищни, регионални, национални и международни състезания, конкурси и проекти.

	
	1.4. Осигуряване на кариерна насоченост и подготовка за живота.
	Усвоени знания за професиите и възможностите за продължаване на обучението след VІІ клас. 
Усвоени социални умения за общуване, вземане на решения, поемане на отговорност. 
Ефективно здравно и гражданско образование в училище.

	
	1.5. Запознаване с националните традиции и общочовешките ценности и формиране на трайни убеждения за зачитането им.
	Формирани качества у учениците: родолюбие, уважение и зачитане на националните символи, националните празници и съпричастност към глобалните пробелеми на човечеството, толерантност, отговорност и др.

	
	1.6. Възпитаване на учениците в духа на демократичните принципи на гражданското общество. 
	Активна работа на класните и ученическите съвети. 

	
	1.7. Оптимизиране превантивната дейност по отношение на сериозните обществени проблеми: нарастващата агресия сред децата, зависимостите, СПИН, трафика на хора и други опасни тенденции. 
	Сведен до минимум брой на противообществените прояви. 

	
	Стратегическа цел
2: Повишаване ефективността на управлението на училището



	2.1. Оптимизиране на взаимодействието между ученици, учители, ръководство, родители, държавни институции и неправителствени организации в търсене гражданското измерение на образованието. 
	Подобрено качество на интеракцията ученици – учители – родители. 
Продуктивни съвместни дейности с държавни институции и неправителствени организации. 

	
	2.2. Осигуряване на спокойна и защитена атмосфера за учене, работа и общуване. 
	Непрекъснат пропускателен режим. 
Спазване правилника за дейността на училището от всички участници в образователния процес. 
Ефективна организация и комуникация. 

	
	2.3. Осигуряване на възможности за личностна изява, инициативност и творчество. 
	Организирани училищни кръгове на олимпиади, състезания, конкурси и други извънкласни дейности. 

	Стратегическа цел 3: Привличане на ресурси от външната среда 
	3.1. Разработване и реализиране на проекти. 
	Спечелени национални и европейски проекти. 

	
	3.2. Финансиране чрез национални програми. 
	Максимално ефективно обновяване на образователната среда чрез програмното финансиране. 

	
	3.3. Осигуряване на собствени приходи 
	Помещения, отдадени под наем. 

	
	3.4. Осигуряване на приходи от дарения 
	Благотворителни акции. Участие на училищното настоятелство в осигуряването на пропускателния режим. 

	Стратегическа цел 4: Повишаване нивото на материалната и технологичната обезпеченост на образователния процес 
	4.1. Подобряване външната и вътрешната материална среда на училището. 



4.2. Обновяване на учебно-техническите средства.
	Асфалтирана спортна площадка; боядисани коридорите; ремонтирани класни стаи на четвъртия етаж, подменена бели дъски във всички класни стаи. 

Оборудван кабинет за дейности по интереси за прогимназиален етап; интерактивна дъска.

	
	


ІХ. МЕРКИ И ДЕЙНОСТИ ЗА РЕАЛИЗИРАНЕ НА ЦЕЛИТЕ 
Всяка специфична цел води до поредица от мерки, а към всяка мярка се предвиждат серия от дейности, които трябва да бъдат извършени, за да се реализират стратегическите цели. В годишния план на училището се конкретизира механизмът за изпълнение,  сроковете и отговорниците. 

	Специфични цели
	Мерки
	Дейности

	1.1. Обучението и възпитанието да отговарят на актуалните изисквания на променящата се социокултурна действителност. 
	Повишаване квалификацията на учителите и придобиване на нови компетенции и умения. 
	Използване на адаптивни към променящите се изисквания на младите хора методи и форми на обучение: тренинги, състезания, проекти и др. 
Непрекъснато усъвършенстване уменията на учителите по отношение новите технологии и тенденции в образованието. 

	1.2. Удовлетворяване образователните потребности на учениците. Създаване на възможности за разгръщане личния интелектуален потенциал и специалните способности на подрастващите.
	Организиране на преподаването и управлението на паралелката в съответствие с личностно- центрирания подход.
	Проучване интересите и потребностите на учениците по отношение на обучението им. 
Проучване на учениците със затруднения в обучението и изготвяне на индивидуален график за консултации.

	1.3. Формиране на стремеж у учениците към развитие и усъвършенстване. 
	Оптимизиране на мрежата от извънкласни форми. 
Организиране на форуми за изява на талантливи ученици. 
Мотивиране на учениците за съзнателно и активно участие в урочни, извънурочни, класни, извънкласни и извънучилищни организационни форми. 
	Създаване на клубове по интереси. 
Организиране на концерти, конкурси, базари и други дейности, където учениците могат да изявят способности и дарби. 
Активно участие в научни форуми и спортни турнири. 
Участие в регионални, национални форуми: олимпиади, конкурси, спортни състезания и др. 

	1.4. Осигуряване на професионална насоченост и подготовка за живота. 
	Повишаване практическата насоченост на обучението и възпитанието. 
	Въвеждане на интерактивни форми и методи на обучение в часовете по БДП и Гражданска защита. 

	1.5. Запознаване с националните традиции и общочовешките ценности и формиране на трайни убеждения за зачитането им. 
	Пълноценно използване възможностите на учебните часове от ЗП и ИУЧ, както и на извънкласните форми за възпитаване на уважение към националните традиции и общочовешките ценности. 
	Отбелязване на националните празници с подходящи дейности: шествия, викторини, конкурси, спортни празници и др. 
Формиране на екологична култура у учениците чрез инициативи, свързани с опазване на околната среда: акции за събиране на стара хартия; акции за почистване двора на училището и прилежащите площи; издаване на брошури; конкурси за литературни творби и рисунки. 

	1.6. Възпитаване на учениците в духа на демократичните принципи на гражданското общество.
	Реализиране на гражданско образование и възпитание. 
	Провеждане на часове по гражданско образование във всички класове. Разработване на банка уроци по Гражданско образование.

	1.7. Оптимизиране превантивната дейност по отношение на сериозните обществени проблеми: нарастващата агресия сред децата, зависимостите, СПИН, трафика на хора и други опасни тенденции. 
	Превенция на агресията. 
	Включване в темите за часа на класа на уроци, свързани с превенция на зависимостите и детската агресия. 

	2.1. Оптимизиране на взаимодействието между ученици, учители, ръководство, родители, държавни институции и неправителствени организации в търсене гражданското измерение на образованието. 
	Подобряване организацията на образователния процес, координацията между участниците в него. Делегиране на права и отговорности. 
Привличане на училищните общности в процеса на вземане на управленски решения – персонал, ученици, училищно настоятелство. Утвърждаване форми на ученическо самоуправление. 
	Провеждане на тематични родителски срещи според потребностите и интересите на родителите. 
Провеждане на срещи по класове съвместно с родители, ученици, учители и училищно ръководство. 
Провеждане на работни срещи в рамките на методическите обединения или в друг тип групи за обмяна на добри практики. 
Използване потенциала на училищния парламент в организационен и обучителен план. 
Да се оформи кът за родители, където да се представят информационни материали, статии, събития и др. 
Осигуряване на брошури за родители с цел поднасяне на актуална информация по значими теми. 
Участие на родителите в планиране извънкласните дейности на класа. 

	2.2. Утвърждаване на училището като образователна и културна институция. 
	Задържането на учениците. 
	Популяризиране на училищните дейности чрез постоянен контакт с местните печатни и електронни медии. 
Периодично обновяване уеб-сайта на училището с информация и снимки от всички актуални събития в училищния живот. 

	2.3. Осигуряване на спокойна и защитена атмосфера за учене, работа и общуване. 
	Осигуряване на ред и стриктен пропускателен режим. 
	Подмяна на видеонаблюдение. 
Периодично запознаване на ученици и родители с промените в Правилника за дейността на училището и с предвидените последствия при неспазването му. 
Оптимална организация на дежурствата на ученици и учители с цел осигуряване на ред в образователния процес. 

	2.4. Осигуряване на възможности за личностна изява, инициативност и творчество. 
	Проучвания по отношение интересите и желанията на учениците и родителите за участие в избираеми дейности. 
	Да се направи анкетно проучване сред родителите и учениците, за да се установят техните нагласи и очаквания, свързани с училището. 

	3.1. Разработване и реализиране на проекти. 
	Изграждане на капацитет за разработване на проекти и участие в европейски и национални програми за развитие на образованието. 
	Разработване на проекти за подобряване на външната среда и интериора в класните стаи и учебни кабинети. 

	3.2. Финансиране чрез национални програми. 
	Привличане на партньори за участие в национални програми и проекти. 
	НП „Развитие на педагогическите специалисти”;
НП „Достъпно и сигурно училище”;
НП „Информационни и комуникационни технологии в системата на предучилищното и училищното образование“; 
НП „Осигуряване на съвременна образователна среда”;
НП „Ученически олимпиади и състезания“; 
НП „Без свободен час в училище“; НП „Оптимизация на училищната мрежа” и др.

	3.3. Осигуряване на собствени приходи. 
	Търсене на различни възможности за реализиране на собствени проходи според ситуацията.
	Отдаване на помещения под наем.  Организиране на акции за предаване на вторични суровини.

	3.4. Осигуряване на приходи от дарения. 
	Стимулиране генерирането на идеи за осигуряване на приходи от дарения. 
	Стимулиране на доброволчеството и благотворителността чрез организиране на училищни кампании 

	4.1.Подобряване външната и вътрешната материална среда на училището. 
	Ремонтиране на помещения. 
Подобряване и модернизиране на вътрешното обзавеждане на класните стаи, кабинетите, Модернизиране на дидактическите пособия. 
	Обновяване на спортната площадка в училищния двор. 
Периодично обновяване интериора на кабинета за дейности по интереси. 
Стриктно спазване на инструкциите за поддържане на добра хигиена и въвеждане на система за ежедневен контрол и отчет. 
Стриктно спазване на инструкциите за безопасност на труда и противопожарна охрана. 

	4.2. Обновяване на учебно-техническите средства. 
	Осъвременяване на компютърната техника, периферните устройства и софтуера. 
	Обогатяване фонда на училищната библиотека. 






Х. МОНИТОРИНГ И ОЦЕНКА НА РЕЗУЛТАТИТЕ 
Мониторингът осигурява предимно информация за дейностите, ресурсите, продуктите и преките резултати и отчасти  за ползите от дейността, докато в процеса на оценка се преосмисля цялата информация с фокус върху ефекта, постиженията и ефикасността. Мониторингът се възприема по-скоро като продължаваща, постоянна дейност, докато оценката е по-скоро епизодична и периодична. Мониторингът и оценката винаги следва да се базират на индикатори, утвърдени предварително, които показват не само какво се прави, но преди всичко – какво е постигнато за определен период. 
	Индикаторите са критерии за измерване на успеха. При формулирането на индикаторите се определя какво точно ще се наблюдава и как, включително какви са източниците на информация за всеки индикатор. Трябва да е ясно каква информация трябва да е налична, доколко ще бъде достъпна, за да може да се измерват индикаторите.  Стандартният принцип при определяне на индикаторите е ККВ, т. е. Количество (обхват, размер, колко), Качество (вид, характер на промяната) и Време. Индикаторите трябва да бъдат обективно измерими, с ясно определени начини и средства за верифициране на информацията. В практиката най-често се използват два основни типа индикатори: 
· индикатори за процеса: измерват до каква степен сме извършили дейността;  
· индикатори за ефекта: измерват успеха и ползите от дейността.
	Провеждане на мониторинг за степента на реализиране на стратегията посредством:  
· периодично събиране и отчитане на определена информация по различните дейности, залегнали в стратегията; 
· съпоставяне между планираните цели и реално постигнатото състояние на управлението на образователните дейности;  
· своевременно осъществяване процесите на промяна в съответствие с потребностите на училищната среда.
	По отношение процеса на мониторинг и оценка в годишния план на училището се предвижда кой ще изпълнява дейностите, с каква честота, и как ще се публикуват – полуляризират или използват постигнатите резултати и напредък.  

ХІ. ФИНАНСОВА РАМКА 
Изготвянето на бюджета на училищната образователна стратегия има за цел да се определят: 
· величината на финансовите ресурси, които трябва да се осигурят за нормалната реализация на стратегията през целия прогнозен период; 
· разпределението на финансовите средства по години в съответствие с потребностите на предвидените дейности по стратегията; 
· източниците на необходимите финансови ресурси – местни, републикански, други, основанията за тяхното придобиване и насоките на използването им.
Осигуряването на финансовите средства за реализация на училищната стратегия се нуждае от цялостен анализ на съществуващите източници за финансиране. Двата основни източника на финансиране са: 
· републиканският бюджет, от който се получават средствата по линията на държавно делегираните дейности и средствата за капиталови разходи, и местните източници. 
· допълнителни източници на финансиране: програмно и проектно финансиране; собствени приходи; дарения от спонсори; средства, набрани от Училищното настоятелство, собствен труд и труда на родителите за осъществяване на вътрешни текущи ремонти и естетизиране на помещения, благотворителни инициативи на учениците и др.
  
ХIІ. ЗАКЛЮЧЕНИЕ 
Така формулираните направления за работа по приоритети в контекста на социално-превантивната дейност на българското училище ще бъдат ефективни и ще дадат очакваните резултати, ако са съобразени с потребностите на съвременния ученик. От тях ще изведем респективно изискванията към съвременното училище и съвременното образование:  
· Задоволяването на физиологичните потребности на училищно равнище означава добра хигиена на умствен труд, удобни условия за реализация на учебния процес и по-качествено изградено училищно пространство.
· Потребността от сигурност се изразява във физическата и психическата сигурност на младия човек и в организиране на училищните ситуации чрез диалог без заплахи, репресивни методи и стрес.  
· Потребността от принадлежност следва да се изрази в положителен климат, в балансирана в емоционален план връзка между учители и ученици, в добронамерени форми на упражняване на контрол. 
· Потребността от признание се изразява в климат, даващ възможност за самостоятелност на мисленето и действието на младия човек в дух на справедливост, в положително стимулиране, в поощряване на желанието му да учи целенасочено.  
· Потребността от самореализация означава възможност за развитие на собствения потенциал, развитие на интересите и способностите, повишаване на самооценката и вярата в себе си.  Ако учебно-възпитателният процес бъде организиран така, че да отговаря на тези базисни потребности, ще очакваме като резултати не само качествени знания, но и изградени социални умения за:  
· Ефективно общуване и сътрудничество между ученици, учители и родители за изграждане на практически нагласи и умения у младите хора, за адекватно поведение в жизнено важните сфери на семейните взаимоотношения, училището, работната среда, малката общност, държавата.  
· Познаване и зачитане на основните човешки права и на законите като принципи за съвместното съществуване и сътрудничество.  
· Личностното и морално развитие на младия човек, себепознаването и себеутвърждаването в рамките на взаимодействието с другите хора.  Основни средства за конкретизация и реализиране на стратегията са училищните програми, годишните планове на училището, правилникът за дейността на училището, правилникът за вътрешния трудов ред, плановете на комисиите и личните планове на членовете на училищната общност.  

